
Segíthet-e a hálózatelmélet a gazdasági válságok megértésében?

Kulcsszavak: gazdasági válság; hálózatelmélet; skálafüggetlenség
Gazdaságunk komplex, skálafüggetlen rendszert alkot, ezért a hagyományos makroökonómiai szemlélet mellett vizsgálható, mint hálózat is. Ennek eszköze a napjainkban népszerű új tudományág, a hálózatelmélet, mely segítségével a szociológiai és biológiai hálózatokon túl a gazdasági hálózatok is átláthatóvá válhatnak. A gazdaságban előfordulnak válságok, melyekre különböző elméletek épülnek. A dolgozat célja a gazdasági összeomlások hálózatelméleti magyarázata, hálózati zavarként való vizsgálata. A 21. század válságai a globalizáció hatására a korábbiaknál gyorsabban terjednek, és együtt járnak az információs aszimmetria, a túlzott komplexitás, illetve a nyájhatás jelenségével. Gazdasági hálózatunk stabilitása vitatott kérdés, a gyenge kapcsolatok stabilizálják a hálózatokat, azonban a skálafüggetlen hálózatok középpontjait érő célzott támadások az egész rendszer széteséséhez vezethetnek. A dolgozat összefoglalja az eddig fellelhető kutatási eredményeket, és azok alapján valószínűsíti, hogy a hálózatelméletnek komoly szerepe lehet a közgazdaságtan jövőjében.



